ANC se verkiesing in KZN ongeldig verklaar | Netwerk24
Deur Mxolisi Mngadi, Kaveel Singh en Tshidi Madia 12 September 2017 14:29
Zizi Kodwa Foto: Leon Sadiki
Die provinsiale uitvoerende komitee (PUK) van die ANC in KwaZulu-Natal oorweeg dit om te appelleer teen die uitspraak in die hooggeregshof in Pietermaritzburg dat sy konferensie en leiersverkiesing in November 2015 ongeldig is.
Mdumiseni Ntuli, woordvoerder van die PUK, het buite die hof gesê "demokrate" moet die feit respekteer dat 'n ander hof tot 'n ander besluit kan kom. Hulle is voor die hof gedaag deur mense wat gegrief en ongelukkig is oor die uitkoms van die konferensie en wat meen dat die hof die regte platform is om griewe op te los.
Die leierskap van die ANC moet tyd gegun word om die uitspraak te bestudeer en sy eie besluite te neem, het hy gesê. "Die reg sal ons toelaat om die saak na die appèlhof te neem."
Zizi Kodwa, nasionale woordvoerder van die ANC, het gesê die party neem kennis van die uitspraak en sal dit bestudeer om te besluit wat die politieke implikasies is.
"Onthou, dit het al voorheen in die Vrystaat gebeur, wat in 2012 voor die hof gedaag is met die Mangaung-konferensie. Daardie saak het in die konstitusionele hof geëindig."
Lawrence Dube, 'n ANC-raadslid, het die saak in Mei 2016 aanhangig gemaak nadat Sihle Zikalala in Senzo Mchunu se plek tot voorsitter verkies is.
Dube het gesê die konferensie is nie net voortydig gehou nie, maar daar was ook verskeie onreëlmatighede soos dat met die uitslae gepeuter is.
Zikalala het 780 stemme ontvang en Mchunu 675 stemme nadat 1 459 afgevaardigdes gestem het.
Die respondente in die saak is onder andere Zikalala, sy adjunk, Willies Mchunu, die ANC, die Verkiesingsinstituut van Suider-Afrika (Eisa) en ander ANC-leiers.